ทีมู

ทีมู (Temu; audio=en-us-Temu.oga moo) คือแพลตฟอร์มซื้อขายออนไลน์ซึ่งดำเนินการโดยบริษัทอีคอมเมิร์ซจีน พีดีดีโฮล์ดิงส์  โดยมักมีสินค้าที่ลดราคาให้ถูกมาก  ส่วนใหญ่จัดส่งโดยตรงจากประเทศจีน
โมเดลธุรกิจของทีมูทำให้บริษัทได้รับความนิยมมากในหมู่ผู้ใช้ แต่ก็นำไปสู่ความกังวลในเรื่องความเป็นส่วนตัวของข้อมูล การใช้แรงงานบังคับ ทรัพย์สินทางปัญญา และคุณภาพของสินค้าที่ผู้ใช้จะได้รับ บริษัทมีข้อพิพาททางกฎหมายกับคู่แข่งอย่าง ชีอิน

**ประวัติ**
ทีมูเป็นครอบครองและดำเนินการโดยพีดีดีโฮล์ดิงส์ ซึ่งเป็นกลุ่มพาณิชย์ข้ามชาติที่จดทะเบียนในหมู่เกาะเคย์แมน โดยมีดับลินเป็นที่ตั้ง สำนักงานใหญ่ พีดีดีโฮลดิงส์ยังเป็นเจ้าของ พินตัวตัว ซึ่งเป็นแพลตฟอร์มอีคอมเมิร์ซยอดนิยมในประเทศจีนอีกด้วย ในสหรัฐ ทีมูอยู่ภายใต้การครอบครองของ เวลโค, Inc. ซึ่งเป็นบริษัทในเครือของพีดีดีโฮล์ดิงส์ที่จดทะเบียนในรัฐเดลาแวร์และแมสซาชูเซตส์
แพลตฟอร์มทีมูเริ่มใช้งานครั้งแรกในสหรัฐในเดือนกันยายน 2022 และแสดงโฆษณาในช่วงซุปเปอร์โบวล์ในเดือนกุมภาพันธ์ 2023 ในเดือนมีนาคม 2023 ทีมูเปิดตัวในออสเตรเลียและนิวซีแลนด์  ในเดือนต่อมา ทีมูเปิดตัวในฝรั่งเศส เยอรมนี อิตาลี เนเธอร์แลนด์ สเปน และสหราชอาณาจักร  ในที่สุดทีมูก็ขยายกิจการเข้าสู่ตลาดละตินอเมริกา เมื่อวันที่ 17 มกราคม 2024 ทีมูเปิดตัวอย่างเป็นทางการในแอฟริกาใต้ นับเป็นประเทศที่ 49 ที่ทีมูเปิดเปิดตัวนับตั้งแต่เปิดตัวในเดือนกันยายน 2022
ในเดือนกุมภาพันธ์ 2024 ทีมูเสนอแจกเงิน 15 ล้านดอลลาร์สหรัฐในโฆษณาซุปเปอร์โบวล์หลายรายการซึ่งสมาชิกรัฐสภาสหรัฐหลายคนขอให้อย่าลงโฆษณา ต่อมาบริษัทพบว่าการค้นหาชื่อและการเข้าชมของบริษัทเพิ่มสูงขึ้น โดยมีผู้ใช้งานจริงในสหรัฐกว่า 100 ล้านคน ดาวน์โหลดแอปทั่วโลกมากกว่า 130 ล้านครั้ง และมีผู้เยี่ยมชมเว็บไซต์ประมาณ 420 ล้านครั้งต่อเดือน ตามข้อมูลของเซมรัช ผลการวิจัยของเซนเซอร์ทาวเวอร์ประมาณการว่าในช่วงไตรมาสสุดท้ายของ ค.ศ. 2023 ผู้ใช้ทีมูใช้เวลาเฉลี่ย 23 นาทีต่อสัปดาห์บนแอป เมื่อเทียบกับ 18 นาทีบนแอมะซอน และ 22 นาทีบนอีเบย์

**คดีความกับบริษัทชีอิน**
ในเดือนธันวาคม 2022 ทีมูถูกฟ้องโดยบริษัทคู่แข่ง ชีอิน โดยกล่าวหาว่า ทีมูวานออนไลน์อินฟลูเอนเซอร์ "ให้เผยแพร่ข้อความอันเป็นเท็จและหลอกลวง" เกี่ยวกับบริษัทชีอินเพื่อโฆษณาสินค้าของตนเอง ต่อมาทีมูฟ้องบริษัทชีอินในเดือนกรกฎาคม 2023 โดยกล่าวหาว่าบริษัทชีอิน "มีส่วนร่วมในการปลุกระดมข่มขู่ คุกคาม กล่าวหาละเมิดลิขสิทธิ์อย่างเท็จ และพยายามปรับเงินโดยไม่มีเหตุผล" ต่อผู้ผลิตเสื้อผ้าที่คาดว่าทำงานร่วมกับทีมู เมื่อวันที่ 31 กรกฎาคม 2023 ชีอินชนะคดีระหว่างทีมูในอีกคดีหนึ่ง ซึ่งกล่าวหาว่าทีมูใช้ภาพที่มีลิขสิทธิ์ของชีอินในรายการสินค้า ต่อมาในเดือนสิงหาคมปีเดียวกัน ชีอินได้ยื่นคำร้องต่อศาลสูงลอนดอน โดยกล่าวหาว่าผู้ใช้ที่จำหน่ายสินค้า "จำนวนนับพัน" ในทีมูคัดลอกภาพถ่ายรายการของบริษัทชีอิน และขอร้องให้ลบโพสต์ที่ละเมิดลิขสิทธิ์ทั้งหมด พร้อมทั้งชดใช้ค่าเสียหายอย่างน้อย 100,000 ปอนด์
ในวันที่ 18 กรกฎาคม 2023 ทีมูยื่นฟ้องต่อศาลรัฐบาลกลางสหรัฐ โดยกล่าวหาว่าชีอินละเมิดกฎหมายต่อต้านการผูกขาด ทีมูระบุในคำฟ้องว่าในปี 2022 ชีอินเป็นครอบครองตลาดอัลตราฟาสต์แฟชั่นของสหรัฐมากกว่า 75% และใช้ความได้เปรียบในตลาดเพื่อบีบบังคับให้ผู้ผลิตเครื่องแต่งกายไม่ร่วมมือกับทีมู ทีมูโต้แย้งต่อไปว่าในเดือนพฤษภาคม 2023 ชีอินสั่งให้ผู้ประกอบการ 8,338 รายที่ขายบนแพลตฟอร์มชีอินตกลงในข้อตกลงพิเศษ ซึ่ไม่ให้ขายสินค้าของตนบนแพลตฟอร์มทีมู หรือให้กับผู้ขายในเครือทีมู ทีมูอ้างว่าผู้ผลิตเหล่านี้ที่เชื่อมโยงกับชีอินคิดเป็นส่วนมากที่ประมาณ 70% - 80% ของผู้ประกอบการทั้งหมดที่จำหน่ายสินค้าอัลตราฟาสต์แฟชั่นในสหรัฐ ส่งผลให้ราคาสูงขึ้น ผู้บริโภคมีตัวเลือกน้อย และขัดขวางการเติบโตของตลาดอัลตราฟาสต์แฟชั่นในสหรัฐ
ในเดือนตุลาคม 2023 ชีอินและทีมูยื่นคำขอให้ยกฟ้องคดีที่ตนฟ้องต่อกัน ในรัฐแมสซาชูเซตส์และอิลลินอย ทั้งสองบริษัทไม่ได้ให้คำอธิบายเพิ่มเติมหรือระบุว่าได้มีการตกลงกันแล้วหรือไม่
ในเดือนธันวาคม 2023 ทีมูฟ้องชีอินอีกครั้งโดยกล่าวหาว่ามีการแทรกแซงผู้จัดหาอย่างผิดกฎหมาย ในเดือนสิงหาคม 2024 ชีอินยื่นฟ้อง ทีมูในข้อหาละเมิดลิขสิทธิ์ต่อศาลรัฐบาลกลางสหรัฐ

**โมเดลธุรกิจ**
ทีมูช่วยให้ผู้จัดจำหน่ายในประเทศจีนสามารถขายและจัดส่งสินค้าถึงลูกค้าได้โดยตรงโดยไม่ต้องพึ่งพาตัวกลางในประเทศปลายทาง ทำให้สินค้าราคาถูกลง ผู้ขายบางรายระบุว่าทีมูขอให้พวกเขาลดราคาลงถึงขนาดขายสินค้าขาดทุนด้วยซ้ำ ทีมูเสนอสินค้าโดยไม่มีค่าใช้จ่ายให้กับผู้ใช้บางรายที่ชวนให้สมัครเป็นผู้ใช้ใหม่สำเร็จผ่านรหัสที่ติดในลิงก์ชวน โซเชียลมีเดีย และการเล่นเกมในแพลตฟอร์ม ทีมูเปิดระบบซื้อออนไลน์ผ่านเบราว์เซอร์อินเทอร์เน็ตหรือผ่านแอปพลิเคชันมือถือ ทีมูมีการลงโฆษณาออนไลน์ขนาดใหญ่คือเฟซบุ๊กและอินสตาแกรม
ทีมูมีเงื่อนไขให้ผู้ขายตั้งราคาให้ต่ำกว่าแพลตฟอร์มอะลีเอ็กซ์เพรส เมื่อผู้ขายหลายรายเสนอสินค้าเดียวกัน ทีมูจะปล่อยผ่านเพียงรายการที่ราคาต่ำที่สุดเท่านั้น สินค้าที่ไม่สามารถจำหน่ายถึงยอดที่กำหนดได้ (ขายได้ 30 ชิ้นและ 90 ดอลลาร์ใน 14 วัน) จะถูกลบออกจากแพลตฟอร์ม
การแข่งขันทางตลาดระหว่างทีมูและแอมะซอนส่งผลให้ทั้งสองบริษัทต้องปรับเปลี่ยนกลยุทธ์ของกันและกันในปี 2024 โดยทีมูจึงให้ตั้งคลังสินค้าในสหรัฐเพื่อลดระยะเวลาในการจัดส่ง ขายสินค้าที่มีขนาดใหญ่ขึ้นได้ ขณะที่ แอมะซอนตกลงในสัญญากับผู้ขายในจีนเพื่อส่งสินค้าโดยตรงถึงผู้ซื้อเป็นทางเลือกแทนการใช้คลังสินค้า "ฟูลฟิลเมนต์บายแอมะซอน" ที่มีอยู่
ในเดือนกันยายน 2024 ในการบริหารของประธานาธิบดีไบเดินประกาศว่าจะเสนอกฎใหม่เพื่อปิดข้อยกเว้น มูลค่าอย่างต่ำปลอดภาษี (de minimis) ที่ตั้งไว้ที่ 800$ และกำหนดข้อกำหนดให้เปิดเผยข้อมูลเพิ่มเติม แผนดังกล่าวทำให้เกิดความกังวลว่าผู้ขายรายย่อยอาจทำให้เสียดุลยภาพเมื่อเทียบกับแพลตฟอร์มขนาดใหญ่อย่างทีมู
ในเดือนตุลาคม 2024 อินโดนีเซียได้ขอให้แอปเปิลและกูเกิลปิดกั้นทีมูจากร้านค้าแอปเพื่อปกป้องธุรกิจขนาดเล็กในประเทศ

**การวิจารณ์**

**โฆษณา**
ในปี 2023 หน่วยงานมาตรฐานการโฆษณาของสหราชอาณาจักรได้สั่งห้ามโฆษณาทีมูจำนวน 5 รายการ เนื่องจากเป็นภาพเด็กสาวสวมบิกินี่ซึ่งคาดว่ามีอายุระหว่าง 8 ถึง 11 ปี ในท่าที่ "ค่อนข้างเป็นผู้ใหญ่สำหรับวัยของเธอ" สวมจ็อกสแตรปที่เน้น "โครงร่างของอวัยวะเพศ" สวมกางเกงขาสั้นที่ "ดูเหมือนกางเกงใน" โดยมีส่วนล่างตัดออก และสวมภาพชุดเดรสที่ไม่แสดงหน้าของนางแบบ ทีมูกล่าวว่ารูปภาพของเด็กหญิงนั้นละเมิดนโยบายของบริษัทและจะไม่แสดงอีก แต่โต้แย้งผลการพิจารณาอื่น ๆ ของหน่วยงาน โดยกล่าวว่าการไม่แสดงใบหน้าของนางแบบนั้นไม่ได้มีจุดประสงค์เพื่อทำให้ผู้หญิงเป็นวัตถุ และระบุว่ามีผู้ประกอบการกลุ่มอื่นก็ใช้รูปภาพในลักษณะที่คล้ายคลึงกัน 
ทีมูกำลังเผชิญกับคดีความสองคดีในสหรัฐ กรณีส่งข้อความโดยไม่ได้รับอนุญาตไปยังหมายเลขในทะเบียนละเว้นการโทร ซึ่งยังคงส่งต่อไปแม้ว่าผู้รับจะขอให้ "หยุด" แล้วก็ตาม

**การร้องเรียนจากผู้ใช้**
ผู้ขายบางคนใช้ทีมูเป็นเพื่อล้างสต็อกโดยพยายามขายสินค้าคุณภาพต่ำ หมดอายุ หรือล้าสมัย
อ้างอิงจากแอนดรวู โชว์เขียนไว้ในนิตยสารไทม์ ระบุว่าในปี 2022 ลูกค้าของทีมูประสบปัญหามากมาย เช่นพัสดุไม่ได้รับการจัดส่ง สินค้ามีตำหนิหรือไม่ตรงเนื่องจากโฆษณาไม่ตามจริง และเพิ่มค่าใช้จ่ายในรายการสรุปโดยไม่ทราบที่มา รวมถึงฝ่ายบริการลูกค้าไม่ตอบสนอง
อ้างอิงจากซาราห์ เปเรซ ซึ่งเขียนบทความเกี่ยวกับการโฆษณาของทีมูให้กับเทคครันช์ว่า "โฆษณาเหล่านี้ดูเหมือนจะช่วยเพิ่มจำนวนการติดตั้งทีมูได้ แต่ถ้าคุณลองอ่านรีวิวของแอปนี้ดู คุณจะพบว่ามีข้อตำหนิคล้าย ๆ กันกับวิชรวมถึงการลงรายการสินค้าที่หลอกลวง การจัดส่งเสียหายหรือล่าช้า คำสั่งซื้อไม่ถูกต้อง และขาดการบริการลูกค้า"
ในเดือนตุลาคม 2022 สำนักงานเบตเทอร์บิซซีเนซซ์สาขาบอสตันเปิดสืบค้นเกี่ยวกับทีมูและในท้ายปี 2022 พวกเขาได้รับการร้องเรียนจากลูกค้าเกี่ยวกับบริการของเว็บไซต์ในขณะนั้น 31 ครั้ง ในเดือนมกราคม 2024 บริษัทมีระดับเครดิตบีบีบีในระดับ C+ แม้ว่าจะไม่ได้รับการรับรองระดับบีบีบีก็ตาม
ในเดือนมีนาคม 2024 เบบีเซนเตอร์ตรวจสอบแอปทีมูและระบุว่าเว็บไซต์พบสินค้าที่ถูกเรียกคืน อาจเป็นของปลอม หรือไม่ผ่านมาตรฐานความปลอดภัยของสหรัฐ รวมถึงขาดคุณสมบัติที่สำคัญในการป้องกันปัญหาต่าง ๆ เช่น การสำลัก
ในเดือนพฤษภาคม 2024 องค์กรผู้บริโภคยุโรปยื่นเรื่องร้องเรียนว่าด้วยทีมูต่อคณะกรรมาธิการยุโรป โดยกล่าวหาว่ามีการละเมิดกฎหมายบัญญัติบริการดิจิทัลที่เกี่ยวข้องกับข้อกำหนดการติดตามผู้ใช้ และความโปร่งใสและความรับผิดชอบตามอัลกอริทึมที่ใช้ในระบบแนะนำของแอปพลิเคชัน ในเดือนเดียวกัน คณะกรรมาธิการยุโรประบุว่าทีมูจะต้องปฏิบัติตามกฎหมายบัญญัติบริการดิจิทัลดังกล่าว

**คุณภาพสินค้า**
ในเดือนสิงหาคม 2024 เจ้าหน้าที่ในกรุงโซลค้นพบว่าสินค้าที่จำหน่ายโดยผู้ใช้ในแพตฟอร์มซื้อขายยอดนิยมอย่างชีอิน, ทีมู และอะลีเอ็กซ์เพรส มีสารพิษเกินปริมาณปลอดภัยตามกฎหมายอย่างมาก การตรวจสอบพบสารเคมีอันตราย เช่น พทาเลท ฟอร์มาลดีไฮด์ และตะกั่วในปริมาณที่น่าตกใจในสิ่งของต่าง ๆ เช่น รองเท้า หมวก ของเล่น และน้ำยาทาเล็บ สารเหล่านี้ก่อให้เกิดความเสี่ยงต่อสุขภาพอย่างมาก รวมถึงเป็นอันตรายต่อระบบสืบพันธุ์ เพิ่มความเสี่ยงต่อโรคมะเร็ง และเป็นพิษต่อตับ ทำให้เจ้าหน้าที่ของเกาหลีใต้เรียกร้องให้มีการปลดสินค้าเหล่านี้ออกจากรายการสินค้า ในขณะที่บริษัทที่เกี่ยวข้องเริ่มดำเนินการสอบสวนภายในเพื่อปรับปรุงมาตรการความปลอดภัย
ในการสืบสวนอีกกรณีหนึ่งที่ดำเนินการโดยอุตสาหกรรมของเล่นยุโรปในช่วงต้นปี 2024 พบว่าของเล่น 19 ชิ้นที่ซื้อจากทีมูไม่เป็นไปตามระเบียบความปลอดภัยของสหภาพยุโรป โดยมี 18 ชิ้นที่ก่อให้เกิดความเสี่ยงสำคัญต่อเด็ก ๆ  ของเล่นไม่เป็นไปตามมาตรฐานความปลอดภัยที่สำคัญ ส่งผลให้เกิดอันตรายได้ เช่น การสำลัก การรัดคอ และการสัมผัสสารเคมี รวมถึงเน้นย้ำถึงปัญหาที่เกิดขึ้นอย่างต่อเนื่องของผู้ขายตติยภูมิบนแพลตฟอร์มที่ไม่ใช่สหภาพยุโรป เช่น ทีมู ซึ่งหลีกเลี่ยงกฎหมายความปลอดภัยที่เข้มงวดของสหภาพยุโรป สิ่งนี้ส่งผลให้มีการเรียกร้องให้มีการบังคับใช้กฎหมายที่เข้มงวดยิ่งขึ้นและการแก้ไขกฎระเบียบความปลอดภัยของเล่นเพื่ออุดช่องโหว่ทางกฎหมายและเพื่อให้แน่ใจว่าผู้บริโภคได้รับการคุ้มครองที่ดีกว่า

**ความเป็นส่วนตัวของข้อมูล**
ในเดือนพฤษภาคม 2023 คณะกรรมธิการตรวจสอบความมั่นคงและเศรษฐกิจระหว่างสหรัฐ-จีน ได้แสดงความกังวลเกี่ยวกับความเสี่ยงต่อข้อมูลส่วนบุคคลของผู้ใช้บนทีมูหลังจากที่พินตัวตัวซึ่งเป็นแอปในเครือเดียวกันในจีน ถูกระงับจากกูเกิล เพลย์ เนื่องจากพบว่าแอปบางเวอร์ชันที่ไม่มีอยู่ในกูเกิลส์ แอปสโตร์ของกูเกิลมีมัลแวร์ สองวันหลังจากปล่อยการอัพเดตเพื่อลบช่องโหว่ พินตัวตัวจึงยุบทีมวิศวกรและผู้จัดการสินค้าที่เพิ่มช่องโหว่ดังกล่าว จากแหล่งข่าวของซีเอ็นเอ็นระบุว่าสมาชิกในทีมผู้พัฒนาส่วนใหญ่ถูกย้ายมาที่ทีมู โดยกระจายไปทำงานในแผนกต่าง ๆ แต่กลุ่มแกนหลักของวิศวกรยังคงอยู่ที่พินตัวตัว
เมื่อวันที่ 17 พฤษภาคม 2023 เกรก จีอันโฟร์เต ผู้ว่าการรัฐมอนแทนาของสหรัฐสั่งห้ามทีมูบนอุปกรณ์ของรัฐบาลทั่วทั้งรัฐ รวมถึงแอปพลิเคชันจากไบต์แดนซ์ (รวมถึง ติ๊กต็อก), วีแชต และเทเลแกรม
ตามรายงานของโพลิติโก "แอปเปิลกล่าวว่าบริษัท ทีมู ได้ละเมิดกฎความเป็นส่วนตัวที่บังคับใช้ของบริษัทก่อนหน้านี้และทำให้ผู้คนเข้าใจผิดเกี่ยวกับวิธีการใช้ข้อมูลของพวกเขา"
มีการฟ้องร้องดำเนินคดีแบบกลุ่มอีกคดีหนึ่งต่อทีมูในปี 2023 ในรัฐอิลลินอย และในนิวยอร์กในเรื่องการจัดการข้อมูลส่วนตัวของทีมูที่รวบรวมผ่านบัญชีที่สร้างขึ้นบนแพลตฟอร์มของพวกเขา
ในเดือนกุมภาพันธ์ 2024 คณะกรรมาธิการคุ้มครองข้อมูลส่วนบุคคลของเกาหลีใต้ได้เริ่มการสอบสวนทีมูและแพลตฟอร์มอีคอมเมิร์ซอื่น ๆ เกี่ยวกับการจัดการข้อมูลผู้ใช้  ในเดือนมิถุนายน 2024 อธิบดีอัยการรัฐอาร์คันซอยื่นฟ้อง ทีมูโดยกล่าวหาว่ามีมัลแวร์และมีพฤติกรรมหลอกลวง

**ความกังวลเรื่องแรงงานบังคับ**
ในเดือนมิถุนายน 2023 คณะกรรมการคัดเลือกของสภาผู้แทนราษฎรสหรัฐว่าด้วยการแข่งขันเชิงกลยุทธ์ระหว่างสหรัฐและพรรคคอมมิวนิสต์จีนระบุว่า ทีมูไม่ได้รักษา "แม้แต่ฉากหน้าของการปฏิบัติตาม" กับพระราชบัญญัติป้องกันแรงงานบังคับอุยกูร์เพื่อเก็บสินค้าที่ผลิตโดยแรงงานบังคับออกจากแพลตฟอร์ม รายงานของคณะกรรมการได้ประเมินเชิงวิพากษ์เกี่ยวกับทีมู โดยระบุว่ามี "ความเสี่ยงสูงมากในการเชื่อมโยงของแรงงานบังคับภายในห่วงโซ่สินค้าของทีมู"  นอกจากนี้ รายงานยังพบอีกว่าทีมูใช้ประโยชน์จากกฎมูลค่าอย่างต่ำปลอดภาษีของสหรัฐในการเลี่ยงการบังคับกฎหมายศุลกากร  ในปี 2024 ทีมูผชิญกับข้อวิพากษ์วิจารณ์อีกครั้งโดยอ้างถึงรายงานปี 2023 ของวุฒิสมาชิกสหรัฐ ทอม คอตทอนและตัวแทนสภาผู้แทนราษฎรสหรัฐ แคต แคมแมกก์ และมิเชล สตีล หลังจากทีมูออกอากาศโฆษณาในช่วงซุเปอร์โบลว์ LVIII ในเดือนสิงหาคม 2024 อธิบดีอัยการแห่งรัฐในสหรัฐกว่า 20 คนขอข้อมูลจากทีมูเกี่ยวกับเงื่อนไขการทำงาน การปฏิบัติตามกฎหมายบัญญัติป้องกันแรงงานบังคับอุยกูร์ และข้อเชื่อมโยงที่ถูกกล่าวหาว่าเกี่ยวข้องกับพรรคคอมมิวนิสต์จีน

**ความกังวลเกี่ยวกับทรัพย์สินทางปัญญา**
ผู้ขายในทีมูต้องเผชิญกับข้อกล่าวหาบ่อยครั้งว่าละเมิดสิทธิในทรัพย์สินทางปัญญา  มีรายงานกรณีการขโมยผลงานออกแบบอันมีลิขสิทธิ์ด้วย 

**ความกังวลเรื่องการทำงานในบริษัท**
ทีมูถูกวิจารณ์ว่ามีวัฒนธรรมการทำงานที่เข้มข้นและสนับสนุนระบบการทำงาน 996  วัฒนธรรมทำงานนี้มีความเชื่อมโยงกับเหตุการณ์การเสียชีวิตของพนักงานบริษัทพีดีดีโฮล์ดิงส์ ซึ่งกลายเป็นพาดหัวข่าวไปทั่วโลก
ในปี 2024 ไฟแนนเชียลไทมส์และเดอะวอลล์สตรีทเจอร์นัลรายงานว่า พินตัวตัวฟ้องอดีตพนักงานหลายราย ฐานละเมิดข้อตกลงการห้ามแข่งขัน หลักฐานที่พินตัวตัวยื่นต่อศาล ได้แก่วิดีโอบันทึกของอดีตพนักงานที่ไปทำงานให้กับคู่แข่งของพินตัวตัว และกล่าวว่าได้รับหลักฐานมาอย่างถูกต้องตามกฎหมาย 

**อ้างอิง**
หมวดหมู่:ตราสินค้าจีน